text: Druknede da han røgtede garn
  16 juni 2011 kl. 06.09
  Det var en ældre tysk mand, der blev fundet død på stranden nord for Haderslev onsdag. Manden var tilsyneladende faldet i vandet, mens han røgtede garn.
  Politiet ved ikke, om han er faldet i ved et uheld eller fordi, han har fået et ildebefindende.
  
  To alarmer
  I første omgang fik politiet ellers melding om, at den livløse mand var fundet flere kilometer længere oppe ad kysten end der, hvor han egentlig lå.
  Men det viste sig, at det var en tysk turist, der var løbet to kilometer til nærmeste campingplads for at slå alarm, da han ikke havde en mobiltelefon.
  Der blev tilkaldt både redningsbåd og -helikopter, og da de var fremme i området, kom så melding fra en anden borger om, at den livløse person var skyllet op på kysten ved Gravenshoved.
  Manden opholdt sig på en campingplads i nærheden, oplyser politiet.
  Hans båd blev fundet for anker 100 meter ud for kysten, hvor han havde sat garn.
  